TRT หั่นเป้ารายได้ปีนี้เหลือโต 2.3 พันลบ. เหตุงานภาครัฐล่าช้าเกินกำหนด
TRT หั่นเป้ารายได้ปีนี้เหลือโต 2.3 พันลบ. เหตุงานภาครัฐล่าช้าเกินกำหนด
TRT หั่นเป้ารายได้ปีนี้เหลือโต 2.3 พันลบ. เหตุงานภาครัฐล่าช้าเกินกำหนด
19 ก.ย. 2562

นายสัมพันธ์ วงษ์ปาน กรรมการผู้จัดการ บริษัท ถิรไทย จำกัด (มหาชน) หรือ TRT เปิดเผยว่า บริษัทได้ปรับลดเป้าหมายรายได้ปีนี้ลงเหลือ 2,320 ล้านบาท จากเดิมที่คาดว่าจะอยู่ที่ราว 3,100 ล้านบาท เนื่องจากงานภาครัฐส่วนใหญ่ที่ออกมาล่าช้ากว่ากำหนดการเดิม
อย่างไรก็ตาม บริษัทมั่นใจผลประกอบการปีนี้จะสามารถกลับมามีกำไรได้อย่างแน่นอน แม้ว่าในช่วงครึ่งปีแรกมีผลขาดทุนอยู่ 38.30 ล้านบาท โดยในช่วงครึ่งปีหลังงานโครงการต่างๆ ที่ได้ประมูลมา และรับรู้รายได้จากงานที่มีอัตรากำไร (มาร์จิ้น) สูงกว่าช่วงครึ่งปีแรก โดยบริษัทคาดจะมีอัตรากำไรขั้นต้นเฉลี่ยที่ 20-25%
โดยปัจจุบันบริษัทมีงานในมือ (Backlog) มูลค่า 2,400 ล้านบาท โดยจะรับรู้เข้ามาเป็นรายได้ในปีนี้ราว 1,148 ล้านบาท และส่วนที่เหลือจะรับรู้ในปี 63 พร้อมกันนี้บริษัทอยู่ระหว่างการประมูลงานใหม่ มูลค่า 8,742 ล้านบาท โดยมีทั้งงานของการไฟฟ้านครหลวง (กฟน.) การไฟฟ้าส่วนภูมิภาค (กฟภ.) และการไฟฟ้าฝ่ายผลิตแห่งประเทศไทย (กฟผ.) รวมทั้งงานของหน่วยงานและองค์กรอื่นๆ และงานต่างประเทศ โดยคาดหวังจะได้รับงานไม่ต่ำกว่า 20-25% จากมูลค่างานทั้งหมด
นายสัมพันธ์ กล่าวอีกว่า ล่าสุดที่บริษัทได้มีการร่วมมือกับ Hyosung ซึ่งเป็นผู้เชี่ยวชาญด้าน Energy Storage และ GIS (Gas-Insulated Substation) และร่วมมือกับ Haidi บริษัทผู้ผลิตเซลล์ลิเทียมไอออนฟอสเฟต โดยบริษัทจะเริ่มทำการตลาดและจำหน่ายแบตเตอรี่ในช่วงต้นปี 63 ก่อนที่จะมีการพัฒนารถไฟฟ้า โดยเฉพาะการปรับรถธรรมดาให้เป็นรถไฟฟ้า (Converted Electric Car) เพิ่มเติม
“จากความต้องการใช้ไฟฟ้า และคิดถึงเรื่องสิ่งแวดล้อมมากขึ้น ทำให้เราหันมาผลักดันธุรกิจที่เกี่ยวเนื่องกับไฟฟ้าอย่างเรื่องของแบตเตอรี่ ที่มีความเกี่ยวข้องกับการใช้ไฟฟ้าในอนาคต ซึ่งบริษัทมีความเชี่ยวชาญเกี่ยวกับไฟฟ้ามาเป็นเวลายาวนานมากกว่า 30 ปี เราจึงมั่นใจที่จะพัฒนา และรุกธุรกิจนี้ แต่เรายังไม่สามารถประมาณการรายได้และยอดขายได้ในขณะนี้” นายสัมพันธ์ กล่าว